**POZIV ZA MEDIJE**

 Poštovane, poštovani!

Pozivamo Vas na

SIMPOZIJ

***SMJERNICE ZA DIJAGNOSTIKU I LIJEČENJE BOLESNIKA S VRATOBOLJOM***

U POVODU SVJETSKOG DANA KRALJEŽNICE

koji će se održati

**u utorak, 17. listopada 2017. s početkom u 9.00 sati**

u dvorani Knjižnice Hrvatske akademije znanosti i umjetnosti

Strossmayerov trg 14, Zagreb.

Simpozij organizira Hrvatsko vertebrološko društvo HLZ-a, u suradnji s Klinikom za reumatologiju, fizikalnu medicinu i rehabilitaciju i s Klinikom za neurokirurgiju KBC *Sestre milosrdnice* pod pokroviteljstvom Hrvatske akademije znanosti i umjetnosti (Razred za medicinske znanosti).

Voditelji simpozija su prof. dr. sc. Simeon Grazio i prof. dr. sc. Boris Božić.

Vratobolja je jedno od najčešćih bolnih stanja suvremenog čovjeka koje pogađa 10-20% općeg pučanstva i do gotovo 50% zaposlenih godišnje, kao i do oko jedne trećine pučanstva u bilo kojem trenutku tijekom života. Vratobolja predstavlja veliki osobni teret, pa je tako nakon križobolje rangirana kao drugo stanje po broju godina života s onesposobljenošću, te ukupno zauzima oko jednu petinu ukupnih životnih godina s onesposobljenošću među svim mišićno koštanim bolestima i stanjima. Iako se općenito smatra da vratobolja ima povoljnu prognozu oko jedne trećine bolesnika razvije kroničnu vratobolju, čija se jednogodišnja prevalencija penje na 11,5% i odgovorna je za većinu socijalnih i ekonomskih tereta društva tog stanja.

Uzroci vratobolje mogu biti različiti, ali većinom se radi o tzv. mehaničkim razlozima kad uz nerazmjer najčešće dugotrajnih/ponavljajućih malih sila s jedne strane i reparacijskih sposobnosti tkiva s druge strane nastaju degenerativne promjene, iako se u kliničkoj praksi točni uzroci vratobolje nerijetko i ne mogu identificirati. Vratobolja se u stručno-znanstvenoj javnosti manje proučava i stupanj dokaza je niži od one za križobolju. Ne postoji opće prihvaćeni pristup bolesniku s vratoboljom, a smjernica za kliničku praksu je malo. Stoga će se na 14. godišnjem simpoziju, koji se organizira povodom obilježavanja Svjetskog dana kralješnice, sveobuhvatno obraditi tema vratobolje, od funkcionalne anatomije, epidemiologije i etiopatogeneze i kliničke slike do mogućnosti suvremene dijagnostike, konzervativnog i kirurškog liječenja, kao i postoperativna rehabilitacija tih bolesnika.

Organizatori simpozija uvjereni su da će predstavljanjem najsuvremenijih spoznaja o vratobolji pridonijeti još boljoj skrbi za te bolesnike i predložiti smjernice za dijagnostiku i liječenje bolesnika s vratoboljom, usmjerivši se prvenstveno na degenerativne promjene, kao etiopatogenetski najprevalentnije, a stoga u kliničkoj praksi i najvažnije, uvijek imajući na umu biopsihosocijalni pristup.

U prilogu Vam dostavljamo **Program simpozija**.

Za **više informacija**: **prof. dr. sc. Simeon Grazio**, dr. med., voditelj simpozija, simeon.grazio@kbcsm.hr.

Srdačno Vas pozdravljamo, zahvaljujemo na suradnji i očekujemo Vaš dolazak.

Ured za odnose s javnošću i medije HAZU

Gordana Poletto Ružić